《送西河居士天池山检大藏诸经二十韵》
明代·张元凯

独往超凡虑，幽栖出世情。祗陀移茂苑，舍卫俨吴城。

妙相青狮拥，真文白马迎。峰莲千仞秀，天镜一池平。

小證沙门果，新持净业盟。启函飞孔雀，齐帙转流莺。

夙习鸠罗译，通教龙象呈。腾音潮呗远，零座雨华轻。

夜诵山皆应，晨参仆屡更。白头三藏遍，缁服五禅并。

蒲塞慈云馔，优昙甘露英。月留圆处影，泉入定中声。

居士重逢蕴，徵君再见明。钝根当自断，欲劫此堪惊。

贝叶翻偏好，韦编续未成。有因终有漏，无性即无生。

梵篆非蝌斗，番言是鸟鸣。达磨不立字，究竟亦何名。

议界俱空境，轮回悉妄行。吾将求解脱，送子息心旌。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。